arnastofnun/IGC-2024 huggingface dataset:
Þingræður haldnar á Alþingi Íslendinga

Forseti vill tilkynna um utandagskrárumræðu sem fram fer kl. 3.30 síðdegis. Málshefjandi er Hjörleifur Guttormsson. Forsætisráðherra, Davíð Oddsson, verður til andsvara og umræðuefnið er bæklingur ríkisstjórnarinnar um hálendi Íslands. Umræðan fer fram samkvæmt 1. mgr. 50. gr. þingskapa og stendur því í hálfa klukkustund.
Þingræður haldnar á Alþingi Íslendinga

Herra forseti. Eins og kunnugt er og tilkynnt var héðan úr þessum ræðustóli sl. föstudag hafa orðið miklar breytingar á skipan þingflokka á hv. Alþingi. Þrír þingflokkar hafa verið lagðir niður, leystir upp og einn nýr stofnaður í þeirra stað. Af þeim sökum hefur sú sem hér stendur verið án heimilisfangs undanfarna þrjá daga en breytingar verða þar á þar sem ég ákvað að sækja um aðild að þingflokki óháðra og hef fengið þar góðar móttökur og jákvæð viðbrögð. Þessi skipan kemur eflaust fáum á óvart þar sem sá þingflokkur er að stærstum hluta skipaður mönnum sem ásamt mér hafa staðið að myndun nýs stjórnmálaafls, Vinstri hreyfingarinnar -- græns framboðs. Það tilkynnist því hér með, herra forseti, að héðan í frá er heimilisfang mitt hjá þingflokki óháðra.

Hæstv. forseti. Þingflokkur óháðra ræddi á sérstökum þingflokksfundi í morgun þá ákvörðun hv. þm. Kristínar Halldórsdóttur að ganga til liðs við þingflokk óháðra. Þingflokkurinn fagnar ákvörðun Kristínar Halldórsdóttur og samþykkti aðild hennar að þingflokknum samhljóða. Þetta vildi ég tilkynna hæstv. forseta og þingheimi.
Þingræður haldnar á Alþingi Íslendinga

Fundum Alþingis verður senn frestað til 25. mars. Þá rennur upp skilnaðarstund og þá lýkur þingstörfum með atkvæðagreiðslu um stjórnarskipunarlög. Forseti vill þakka hv. þingmönnum fyrir ágæta samvinnu um þingstörfin á þessum annasama degi.

,,Handhafar valds forseta Íslands samkvæmt 8. gr. stjórnarskrárinnar, forsætisráðherra, forseti Alþingis og forseti Hæstaréttar, gjöra kunnugt: Að vér, að tilskildu samþykki Alþingis, veitum forsætisráðherra umboð til þess að fresta fundum Alþingis, 123. löggjafarþings, frá 10. mars 1999 eða síðar, ef nauðsyn krefur, til 25. mars 1999. Gjört í Reykjavík, 10. mars 1999. Davíð Oddsson. Ólafur G. Einarsson. Pétur Kr. Hafstein. ------------------- Davíð Oddsson. Bréf handhafa valds forseta Íslands um frestun á fundum Alþingis.`` Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 123. löggjafarþings, er frestað. Ég óska hv. alþingismönnum, starfsmönnum þingsins svo og landsmönnum öllum allra heilla.
Þingræður haldnar á Alþingi Íslendinga

Herra forseti. Tillagan sem hér eru greidd atkvæði um er í samræmi við athugasemdir og umsagnir frá Neytendasamtökunum, ASÍ og Félagi íslenskra bifreiðaeigenda. Bæði er hér um eðlilegri viðmiðun að ræða í hinni föstu krónutölu af vörugjaldi og auk þess sem tillagan tryggir að bifreiðaeigendur njóti þess þegar lækkun verður á heimsmarkaðsverði á bensíni. Ég segi já.

Herra forseti. Þótt sú leið sem að ríkisstjórnin hefur valið og birtist í 1. gr. frv. sem við greiðum hér atkvæði um orki tvímælis, bæði að því er varðar aðferðina sem valin er og þá krónutölu er vörugjald af bensíni er bundið við, þá er frv. skref í átt til að lækka bensínverðið þó tímabundið sé. Ég segi já.
Þingræður haldnar á Alþingi Íslendinga

Um klukkan hálffjögur fer fram umræða utan dagskrár um stærð álvers við Reyðarfjörð og orkuöflun til þess. Málshefjandi er hv. þm. Kolbrún Halldórsdóttir. Hæstv. iðnrh. Valgerður Sverrisdóttir verður til andsvara.
Þingræður haldnar á Alþingi Íslendinga

Um kl. tvö í dag fer fram umræða utan dagskrár um öryggismál kjarnorkustöðvarinnar í Sellafield. Hv. þm. Kolbrún Halldórsdóttir er málshefjandi og beinir fyrirspurn til hæstv. umhvrh. Sivjar Friðleifsdóttur sem verður til andsvara. Þá er rétt að geta þess að nokkrar tilfærslur verða á dagskrármálum á síðari fundinum, fyrirspurnafundinum, af óviðráðanlegum ástæðum.
Þingræður haldnar á Alþingi Íslendinga

Herra forseti. Ég vil láta það koma fram við atkvæðagreiðsluna að ég er hlynnt því frv. sem hér eru greidd atkvæði um enda styrkir það mjög stöðu Fjármálaeftirlitsins. Ég skrifaði undir nál. efh.- og viðskn. með fyrirvara vegna þess að ég er mótfallin nýju ákvæði sem meiri hluti efh.- og viðskn. tók upp um að yfirfæra þagnarskylduákvæði viðskiptabankalaga yfir á Fjármálaeftirlitið. Blaðamannafélag Íslands hefur mjög mótmælt þessu ákvæði og telur nægjanlegt að ákvæði upplýsingalaga gildi sem takmarka aðgang að gögnum er varðar mikilvæga fjárhags- og viðskiptahagsmuni fyrirtækja og annarra lögaðila. Ég styð sjónarmið Blaðamannafélagsins og vildi láta það koma fram við lokaatkvæðagreiðslu að ég er andsnúin því ákvæði sem meiri hlutinn tók upp um þetta efni.

Herra forseti. Ég tel þetta frv. vera mikið framfaraspor og gleðilegt að þverpólitísk samstaða skuli hafa myndast um að efla Fjármálaeftirlitið. Ég skrifaði hins vegar undir nál. með fyrirvara og eftir 2. umr. í atkvæðagreiðslu greiddum við þingmenn Vinstri hreyfingarinnar -- græns framboðs atkvæði gegn tveimur ákvæðum frv., annars vegar ákvæði sem kveður á um dagsektir og févíti sem Fjármálaeftirlitinu er heimilt að leggja á fyrirtæki sem það tekur til rannsóknar. Við teljum að það sé dómstólanna að kveða upp úrskurð af þessu tagi en ekki framkvæmdarvaldsins. Í annan stað greiddum við atkvæði gegn því að skerða upplýsingaskyldu Fjármálaeftirlitsins gagnvart fjölmiðlum. Þetta náði hins vegar fram að ganga gegn atkvæðum okkar. Þegar á heildina er litið ítreka ég að okkur þykir þetta marka framfaraspor og við styðjum frv.

Forseti vill geta þess að vænta má atkvæðagreiðslu síðar í dag að loknum 92. fundi.
Þingræður haldnar á Alþingi Íslendinga

Herra forseti. Ég mæli fyrir brtt. á þskj. 938 sem frsm. meiri hluta efh.- og viðskn. Brtt. gengur út á það að í frv. er gert ráð fyrir því að gildistaka frv. eigi sér stað nú þegar að undanskildu ákvæði sem varðar bílaleigubíla. Það átti að taka gildi 15. maí vegna þess að það þarf að setja reglugerðir og það á eftir að samþykkja lög um bílaleigur. Það var talið nauðsynlegt að hafa þennan tíma til þess að setja þær reglugerðir og kynna málið. Nú hins vegar háttar þannig til að aðaltími ferðaþjónustu fer í hönd og það er mjög mikilvægt að bílaleigur geti keypt inn bíla nú þegar. Það er of seint fyrir þær að gera það 15. maí og þetta mundi stöðva allan innflutning því að menn borga að sjálfsögðu ekki 30 eða 45% vörugjald ef þeir geta gert það með 10% 15. maí. Þess vegna er lagt til eftirfarandi: ,,Endurgreiða skal mismun greidds vörugjalds af bifreiðum sem ætlaðar eru til útleigu hjá bílaleigum ... og tollafgreiddar eru eftir gildistöku þeirra og þess vörugjalds sem borið hefði að greiða ef bifreið hefði verið tollafgreidd eftir 15. maí 2000. Endurgreiðsla skal háð því að skilyrðum d-liðar 3. gr. laga þessara til lækkunar vörugjalds sé fullnægt.`` Það er sem sagt lagt til að menn geti flutt inn bifreiðarnar, þeir borgi þá fullt vörugjald ef lögin verða samþykkt, 30 eða 45%, og síðan fái þeir endurgreiddan mismuninn á því gjaldi og 10% vörugjaldi sem hefði átt að greiða. Herra forseti. Ég mæli enn fremur fyrir brtt. á þskj. 939 sem framsögumaður meiri hluta efh.- og viðskn. og í samræmi við samkomulag hæstv. fjmrh. og hv. þm. Jóhönnu Sigurðardóttur, meðflutningsmanns míns. Þessi brtt. gengur út á það að í stað þess að ,,bifreiðar fatlaðra sem eru sérstaklega búnar til flutnings á þeim, þ.m.t. búnar hjólastólalyftu, og samþykktar af Tryggingastofnun ríkisins``, lækki niður í vörugjaldsflokk 10%, þá verði vörugjaldið ekkert. Það verði sem sagt ekkert vörugjald af þeim bifreiðum og þær verði fluttar yfir í þann flokk bifreiða sem ekki greiði vörugjald, sem er í 1. tölul. 2. mgr. 3. gr. laganna. Rökstuðningurinn á bak við þetta er sá að hér er um að ræða mjög dýrar og sérhannaðar bifreiðar. Þær eru yfirleitt nokkuð stórar og þær þurfa mjög dýran aukabúnað, hjólastólalyftu, sem er það dýr að ekki er talið eðlilegt að greitt sé af slíkum bifreiðum vörugjald.
Þingræður haldnar á Alþingi Íslendinga

Forseti Íslands hefur gefið út svohljóðandi bréf: ,,Forseti Íslands gjörir kunnugt: Ég hefi ákveðið, samkvæmt tillögu forsætisráðherra, að Alþingi skuli koma saman til framhaldsfunda föstudaginn 30. júní 2000 kl. 13.30. Gjört í Reykjavík, 13. júní 2000. Ólafur Ragnar Grímsson. ------------------- Davíð Oddsson. Forsetabréf um að Alþingi skuli koma saman til framhaldsfunda.`` Framhaldsfundir Alþingis hefjast því nú á ný. Hæstv. forseta, hv. alþingismenn, svo og starfsmenn Alþingis býð ég velkomna til þingstarfa við þessi sérstaklega hátíðlegu tímamót í sögu þjóðarinnar.

Ég býð hv. alþingismenn velkomna til þingstarfa á ný. Tilefni þinghalds nú á miðju sumri er, eins og öllum er kunnugt, kristnihátíð sem haldin er á morgun og sunnudag, 1. og 2. júlí, á Þingvöllum til að minnast þess að tíu aldir eru liðnar síðan kristinn siður var lögtekinn hér á landi. Alþingi kemur saman til fundar að Lögbergi sunnudaginn 2. júlí í fimmta sinn síðan þingið var endurreist í Reykjavík. Gott samkomulag er milli þingflokka um fyrirkomulag þinghaldsins þessa sumardaga og hátíðardaga og þess er vænst að þingfundur hér í dag verði stuttur.
Þingræður haldnar á Alþingi Íslendinga

Borist hefur svohljóðandi bréf: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur leyfi ég mér, með vísun til 2. mgr. 53. gr. þingskapa, að óska þess að 1. varaþm. Framsfl. í Norðurl. v., Árni Gunnarsson, taki sæti á Alþingi í fjarveru minni. Þetta er yður hér með tilkynnt, herra forseti. Páll Pétursson, 2. þm. Norðurl. v.`` Árni Gunnarsson hefur áður tekið sæti á Alþingi og er boðinn velkominn til starfa á ný.
Þingræður haldnar á Alþingi Íslendinga

Herra forseti. Þrátt fyrir harða gagnrýni stjórnarandstöðunnar á þetta frv. og enda þótt ríkisstjórnin sé staðráðin í að hygla fjármagnseigendum og hátekjufólki, er engu að síður á ýmsan hátt verið að stíga skref fram á við vegna þess að verið er að þrengja ákvæði til frestunar á skattlagningu söluhagnaðar af hlutabréfum þannig að frv. er til góðs þrátt fyrir að það sé meingallað og hefði þurft að sníða af þá galla til þess að við gætum stutt það af heilum huga. Engu að síður er verið að stíga spor fram á við og við styðjum að sjálfsögðu það framfaraspor þótt smátt sé.

Virðulegi forseti. Þetta frv. tekur á ýmsum málum og eru þau flest til góðs. Sérstaklega hygg ég að áhugavert væri að sjá hvaða afleiðingar þær breytingar sem verið er að gera á skattfrestun á söluhagnaði einstaklinga á hlutabréfum munu hafa í för með sér. Enn fremur er verið að gera ýmsar umbætur á tæknilegum atriðum sem hafa beðið lengi og þær eru flestar skattgreiðendum mjög í hag. Þess vegna er þetta hið besta mál. Ég fagna því hve mikill stuðningur er við þetta mál í þinginu og styð það að sjálfsögðu líka.
Þingræður haldnar á Alþingi Íslendinga

Þá er komið að lokum seinasta fundar Alþingis á þessu ári. Góður starfsandi hefur einkennt haustþingið og er afgreiðsla fjárlaga ótvírætt merki um það. Fjárlög voru nú afgreidd óvenju snemma og vænti ég þess að við getum staðið þannig að málum í framtíðinni. Ég vil láta í ljós sérstakar þakkir mínar til þingmanna fyrir gott samstarf við þá. Jólahátíðin er í nánd og gefst nú hv. alþingismönnum og starfsfólki Alþingis tækifæri til að vera samvistum við sína nánustu um hátíðarnar og njóta með þeim friðsemdar jólanna. Ég færi alþingismönnum öllum, svo og starfsfólki Alþingis, bestu óskir um gleðileg og farsæl jól og færi þeim bestu þakkir fyrir samstarfið á því ári sem nú er senn á enda. Þeim sem eiga um langan veg að fara heimleiðis óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Virðulegi forseti. Fyrir hönd alþingismanna flyt ég forseta þakkir fyrir ágætt samstarf. Það er þýðingarmikið þegar forseti Alþingis leggur áherslu á góða samvinnu um framvindu þingstarfa og gang mála. Við tökumst á hér á Alþingi á hverju þingi um vinnulag, um grundvallaratriði við lagasetningu. En við afgreiðum mjög mörg mál í fullri sátt. Þó um sinn hafi litið út fyrir að starfsáætlun raskaðist og við yrðum að störfum jafnframt í næstu viku, eins og svo oft hefur gerst, þá erum við nú að ljúka þingstörfum á tilsettum tíma fyrir jólahlé og það er afskaplega ánægjulegt. Breytt tímasetning fjárlagaumræðunnar á sinn þátt í að við höldum starfsáætlunina og ég vil lýsa sérstakri ánægju með þá þróun og treysti og styð að þannig verði haldið á málum framvegis. Ég þakka forseta Alþingis hlý orð í garð þingmanna fyrir okkar hönd og óska forseta og fjölskyldu hans gleðilegra jóla og farsæls komandi árs. Sérstakar þakkir til alls starfsfólks Alþingis fyrir framlag þess og lipurð við okkur þingmennina og óskir því til handa um gleðileg jól. Ég bið hv. þm. að taka undir óskir til starfsfólks Alþingis og óskir til hæstv. forseta okkar og fjölskyldu hans með því að rísa úr sætum. --- 
            

Ég þakka hv. 4. þm. Reykn., Rannveigu Guðmundsdóttur hlý orð og góðar óskir í minn garð og minnar fjölskyldu og starfsmanna Alþingis og hv. þingmönnum fyrir að taka undir þau orð með því að rísa úr sætum. Ég endurtek þakkir mínar um innilegustu jóla- og nýársóskir til hv. þm. og alls starfsfólks Alþingis.

Forseti Íslands gjörir kunnugt: ,,Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 126. löggjafarþings, frá 15. desember 2000 eða síðar, ef nauðsyn krefur, til 23. janúar 2001. Gjört á Bessastöðum, 15. desember 2000. Ólafur Ragnar Grímsson. -------------------- Davíð Oddsson. Forsetabréf um frestun á fundum Alþingis.`` Samkvæmt þessu umboði og með vísun til samþykkis Alþingis lýsi ég hér með yfir því að fundum Alþingis, 126. löggjafarþings, er frestað. Leyfi ég mér að óska hv. alþingismönnum og starfsmönnum þingsins, svo og landsmönnum öllum, gleðilegra jóla og farsæls nýárs.
Þingræður haldnar á Alþingi Íslendinga

Herra forseti. Ég hef mikinn hug á því að umhverfisþáttur málsins sem hér um ræðir verði sendur til skoðunar í umhvn. Ég set mig sannarlega ekki á móti því að landbn. fjalli um málið enda heyrir það undir hana eðli málsins samkvæmt. Ég legg það til að umhvn. fái umhverfisþátt málsins sérstaklega til skoðunar.

Forseti vill taka það fram að hann mun koma því á framfæri við landbn. að frv. verði sent til umsagnar í umhvn.
Þingræður haldnar á Alþingi Íslendinga

Herra forseti. Hér á að fara að afgreiða endanlega lagasetningu um frestun á verkfalli fiskimanna.

Fá hljóð í salinn meðan verið er að halda ræðu.

Ég tel að sú lagasetning sem er enn á ný sett á deilur fiskimanna, réttmætar kjaradeilur þeirra og réttmætar og lögmætar verkfallsaðgerðir, hljóti að vekja upp þá spurningu hvort ekki sé orðið tímabært að breyta íslensku vinnulöggjöfinni og bæta inn í hana ákvæði sem hljóðar eitthvað á þá leið að séu sett lög á Alþingi á kjaradeilur, sem fer nú að verða nokkuð algengt og þá sé kannski orðið tímabært að bæta inn í vinnulöggjöfina ákvæðum um að sú vinnustöðvun sem tekin er úr sambandi og þær aðgerðir launþegahreyfinga sem teknar eru úr sambandi með löggjöf hefjist þá a.m.k. aftur um leið og slíkum lögum lýkur. Það hefur oft gerst að hér hafi verið sett lög öðruvísi en þau sem nú er verið að setja sem fresta eingöngu deilunni til 1. apríl og þá hefjast aðgerðir að nýju. En í fyrri lagasetningum og deilum sjómanna hafa þær oftast verið þannig að þær hafi bundið deilurnar til ákveðins tíma og síðan hefur lagasetningin fallið úr gildi en áfram hefur haldið sama ástand að verkfallið hefur eigi hafist að nýju og samningar dregist langtímum saman eins og hefur komið svo rækilega fram í umræðunni í kvöld. Þess vegna hlýt ég að velta því fyrir mér hvort ekki sé rétt að leita eftir því meðal hv. þm. að koma með frv. um breytingu á vinnulöggjöfinni um stéttarfélög og vinnudeilur sem kveður á um að þegar lög hafa verið sett á kjaradeilu og þegar tímasetningin sem þeim fylgir er liðin, þá hefjist verkfall að nýju, alveg burt séð frá því hvernig aðdragandi málsins var þannig að menn standi þá frammi fyrir því að þannig er það. Ég ætla ekki að tefja afgreiðslu máls hér. Það hefur engan tilgang. Ríkisstjórnin hefur nægan meiri hluta til að keyra þetta í gegn. Ég vil að lokum lýsa því yfir að ég er afar ósáttur við það hvernig að þessu er staðið og tel að það sem er núna verið að gera geti hreinlega orðið til að tefja lausn deilunnar.

Herra forseti. Í umræðunum hefur komið fram að þingmenn Samfylkingarinnar munu greiða atkvæði gegn þessu frv. Það er ábyrgðarhluti að grípa inn í samningsgerð sjómanna og útvegsmanna sem gæti allt eins orðið til þess að draga deiluna enn á langinn nú þegar viðræður virtust vera að komast á nokkurt skrið. Það er lítilsvirðing, herra forseti, við aðila að gefa þeim ekki tóm til að ljúka verki sínu. Við teljum þessa lagasetningu til mikillar óþurftar. Það er löngu tímabært að aðilar fái að ljúka samningsgerð í friði fyrir ríkisvaldinu. Herra forseti. Ég greiði atkvæði gegn þessu frv.
Þingræður haldnar á Alþingi Íslendinga

Um kl. 2.30 síðdegis fer fram umræða utan dagskrár um stöðu í vinnudeilum sjómanna og LÍÚ. Málshefjandi er hv. 4. þm. Norðurl. e., Svanfríður Jónasdóttir. Hæstv. sjútvrh. Árni M. Mathiesen verður til andsvara. Um kl. 3.30 fer fram umræða utan dagskrár um viðbrögð stjórnvalda við áliti samkeppnisráðs um ólögmætt samráð á grænmetismarkaði. Málshefjandi er hv. þm. Össur Skarphéðinsson. Hæstv. landbrh. Guðni Ágústsson verður til andsvara.
Þingræður haldnar á Alþingi Íslendinga

Samkvæmt 3. mgr. 3. gr. þingskapa skal fara fram kosning sex varaforseta. Það er tillaga forseta að að þessu sinni verði einungis kosnir fjórir varaforsetar. Leita þarf afbrigða frá þingsköpum um að kosning 5. og 6. varaforseta fari ekki fram að svo stöddu og skoðast þau samþykkt án atkvæðagreiðslu ef enginn hreyfir andmælum. Hefst þá kosning fjögurra varaforseta. Ég bið um lista.

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundarstörf og önnur verkefni forsætisnefndar.

Tafla með fundatíma fastanefnda verður væntanlega tilbúin á morgun. Það er ósk forseta að fastanefndir komi saman til fundar hið fyrsta til að kjósa sér formann og varaformann og eftir atvikum til ræða störf nefndanna á þessu þingi.
Þingræður haldnar á Alþingi Íslendinga

Í upphafi síðari fundar, fyrirspurnafundarins, fara fram tvær utandagskrárumræður. Hin fyrri er um sölu á hlutabréfum Landssímans hf. Málshefjandi er hv. þm. Össur Skarphéðinsson en hæstv. samgrh. Sturla Böðvarsson verður til andsvara. Hin síðari hefst um kl. tvö og er málshefjandi hv. þm. Steingrímur J. Sigfússon. Hæstv. menntmrh. Björn Bjarnason verður til andsvara. Sú umræða er um fjárhagsvanda Ríkisútvarpsins.

Borist hafa tilkynningar um formennsku í eftirfarandi alþjóðanefndum: Í Íslandsdeild Alþjóðaþingmannasambandsins: Einar K. Guðfinnsson formaður og Jóhanna Sigurðardóttir varaformaður. Í Íslandsdeild Evrópuráðsþingsins: Lára Margrét Ragnarsdóttir formaður og Ólafur Örn Haraldsson varaformaður. Í Íslandsdeild NATO-þingsins: Tómas Ingi Olrich formaður og Guðmundur Árni Stefánsson varaformaður. Í Íslandsdeild Norðurlandaráðs: Ísólfur Gylfi Pálmason formaður og Sigríður Jóhannesdóttir varaformaður. Í Íslandsdeild Vestnorræna ráðsins: Einar Oddur Kristjánsson formaður og Hjálmar Árnason varaformaður. Í Íslandsdeild þingmannanefndar EFTA: Vilhjálmur Egilsson formaður og Kristinn H. Gunnarsson varaformaður. Í Íslandsdeild þings Vestur-Evrópusambandsins: Kristján Pálsson formaður og Katrín Fjeldsted varaformaður. Í Íslandsdeild þings Öryggis- og samvinnustofnunar Evrópu: Magnús Stefánsson formaður og Ásta R. Jóhannesdóttir varaformaður.
Þingræður haldnar á Alþingi Íslendinga

Borist hefur svohljóðandi bréf: ,,Þar sem ég er á förum til útlanda í opinberum erindum og get því ekki sótt þingfundi á næstunni óska ég eftir því, með vísun til 2. mgr. 53. gr. þingskapa og bréfs frá 1. varaþm. á lista Sjálfstfl. í Vesturl., Helgu Halldórsdóttur, að 2. varaþm. á listanum, Skjöldur Orri Skjaldarson bóndi, taki sæti mitt á Alþingi á meðan. Virðingarfyllst, Guðjón Guðmundsson, 4. þm. Vesturl.`` Síðara bréfið hljóðar svo: ,,Forseti Alþingis, Halldór Blöndal, Alþingishúsinu, Reykjavík. Ég undirrituð, sem skipa sæti 1. varaþm. á lista Sjálfstfl. á Vesturlandi, get að svo stöddu ekki tekið sæti á Alþingi í forföllum Guðjóns Guðmundssonar, 4. þm. Vesturl. Virðingarfyllst, Helga Halldórsdóttir skrifstofumaður, Borgarnesi.`` Kjörbréf Skjaldar Orra Skjaldarsonar hefur þegar verið rannsakað og samþykkt, en þar sem hann hefur eigi tekið sæti á Alþingi fyrr ber honum að undirrita drengskaparheit.

Skjöldur Orri Skjaldarson hefur undirritað drengskaparheit að stjórnarskránni og er boðinn velkominn til starfa á Alþingi.
Þingræður haldnar á Alþingi Íslendinga

Um kl. 3.30 í dag fer fram umræða utan dagskrár um brottkast afla. Málshefjandi er hv. þm. Jóhann Ársælsson. Hæstv. sjútvrh. Árni M. Mathiesen verður til andsvara. Ráð var fyrir því gert að fyrirspurnatíma yrði fram haldið kl. 6 vegna þess hve margar fyrirspurnir liggja fyrir. Nú hafa orðið nokkur forföll svo óvíst er hvort af því verði. Það verður að koma í ljós þegar líður á fundinn.
Þingræður haldnar á Alþingi Íslendinga

Forseti vill geta þess að af óviðráðanlegum ástæðum verður að taka öll mál út af dagskrá þessa fundar. Nýr fundur verður settur þegar að loknum þessum fundi og þá verður leitað afbrigða við dagskrármálið. Jafnframt fer fram utandagskrárumræða um sölu Landssímans.
Þingræður haldnar á Alþingi Íslendinga

Borist hafa eftirfarandi bréf: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur óska ég eftir því, með vísan til 2. mgr. 53. gr. þingskapa, að 2. varaþm. Sjálfstfl. í Reykjavík, Stefanía Óskarsdóttir stjórnmálafræðingur, taki sæti mitt á Alþingi á meðan. Virðingarfyllst, Ásta Möller, 19. þm. Reykv.`` Annað bréfið hljóðar svo: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur óska ég eftir því, með vísan til 2. mgr. 53. gr. þingskapa, að 1. varaþm. Sjálfstfl. í Vestfjarðakjördæmi, Ragnheiður Hákonardóttir bæjarfulltrúi, taki sæti mitt á Alþingi á meðan. Virðingarfyllst, Einar K. Guðfinnsson, 1. þm. Vestf.`` Þriðja bréfið er svohljóðandi: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur óska ég eftir því, með vísan til 2. mgr. 53. gr. þingskapa, að 1. varaþm. Samfylkingarinnar í Vesturl., Dóra Líndal Hjartardóttir tónmenntakennari, taki sæti mitt á Alþingi á meðan. Virðingarfyllst, Gísli S. Einarsson, 5. þm. Vesturl.`` Dóra Líndal Hjartardóttir, Ragnheiður Hákonardóttir og Stefanía Óskarsdóttir hafa áður tekið sæti á Alþingi og eru þær boðnar velkomnar til starfa á ný.
Þingræður haldnar á Alþingi Íslendinga

Herra forseti. Hér er lagt til að leggja niður stofnun, Þjóðhagsstofnun. Þá bregður svo við að það á að kosta peninga. Það kemur hvergi fram að það eigi að spara peninga. Ég skora á hv. efh.- og viðskn. sem fær þetta mál til umsagnar að kanna leiðir til að unnt sé að spara peninga við að leggja niður stofnun og komast hjá því að það kosti ríkissjóð. Ég greiði atkvæði á móti þessu.

Það eru rafrænar aðferðir til þess.

Herra forseti. Við greiðum atkvæði um gífurlega ríkisábyrgð fyrir eitt fyrirtæki. Burt séð frá því að þetta frv. er algert brot á stefnu flokks míns sem hefur viljað almennar aðgerðir í efnahagsmálum en ekki sértækar, hvað þá eintækar, er hér um svo mikla áhættu að ræða fyrir ríkissjóð, 70 þús. kr. á hvern einasta íbúa landsins, litlu börnin talin með, að ég get engan veginn staðið að þessu. Ég greiði atkvæði gegn því að það fari til 2. umr.

Þú verður að halda þeirri skoðun í sætið.